ตำนานส้วม KOHLER
ส้วมที่เราเข้าอยู่ทุกวัน เคยสังเกตไหมว่ามียี่ห้ออะไรบ้าง จริงๆ แล้วมันก็มีไม่กี่แบรนด์ แต่ที่สะดุดตาชื่อหนึ่งคือ KOHLER  ชื่อ KOHLER นั้นหลายคนคงคิดว่าแบรนด์นี้มาจากเยอรมัน หรือ ไม่ก็ยุโรป แต่รู้ไหมว่าจริงๆ แล้วแบรนด์นี้เป็นของอเมริกัน  และเรื่องส้วม KOHLER มีอะไรซ่อนอยู่ให้เราเรียนรู้ ลงทุนแมนจะเล่าให้ฟัง
12 ก.พ. 2561

ตำนานส้วม KOHLER / โดย ลงทุนแมน
ส้วมที่เราเข้าอยู่ทุกวัน
เคยสังเกตไหมว่ามียี่ห้ออะไรบ้าง
จริงๆ แล้วมันก็มีไม่กี่แบรนด์
แต่ที่สะดุดตาชื่อหนึ่งคือ KOHLER
ชื่อ KOHLER นั้นหลายคนคงคิดว่าแบรนด์นี้มาจากเยอรมัน หรือ ไม่ก็ยุโรป แต่รู้ไหมว่าจริงๆ แล้วแบรนด์นี้เป็นของอเมริกัน
และเรื่องส้วม KOHLER มีอะไรซ่อนอยู่ให้เราเรียนรู้ ลงทุนแมนจะเล่าให้ฟัง
KOHLER (โคห์เลอร์) ก่อตั้งขึ้นเมื่อ 145 ปีที่แล้ว ที่เมือง Sheboygan ในรัฐ Wisconsin ประเทศสหรัฐอเมริกา โดยผู้ก่อตั้งคือชาย 2 คนที่อพยพมาจากประเทศออสเตรีย นามว่า คุณจอห์น ไมเคิล โคห์เลอร์ และ ชาล ซิลเบอสัน
แรกเริ่มบริษัททำธุรกิจเกี่ยวกับการผลิตและจำหน่ายเหล็กหล่อและอุปกรณ์ฟาร์มที่ทำจากเหล็ก
ภายหลังในปี 1878 คุณชาล ซิลเบอสัน ได้ขายหุ้นของตัวเองออกไป และเหลือแต่ คุณไมเคิล โคห์เลอร์
การเปลี่ยนแปลงครั้งสำคัญของบริษัทเกิดขึ้นในปี ค.ศ.1883 เมื่อ คุณไมเคิล โคห์เลอร์ ได้นำเอาอ่างที่ใช้เป็นรางให้อาหารสัตว์มาทดลองเคลือบอีนาเมล (โลหะเคลือบ) และประกอบด้วยขาต่อ 4 ข้าง
โดยสิ่งประดิษฐ์นี้ต่อมาถูกนำออกจำหน่ายให้โลกได้รู้จักในนามว่า อ่างอาบน้ำ
ปี ค.ศ.1900 คุณไมเคิล โคห์เลอร์ ได้เสียชีวิตลงในวัย 56 ปีด้วยโรคหัวใจล้มเหลว ทำให้ คุณโรเบิร์ต เจ โคห์เลอร์ ผู้เป็นลูกขึ้นมารับหน้าที่บริหารบริษัทต่อจากพ่อ แต่ก็บริหารได้เพียง 5 ปี โรเบิร์ตก็เสียชีวิตลงด้วยวัย 35 ปี
ปี ค.ศ.1905 ประธานบริษัทโคห์เลอร์ต้องเปลี่ยนแปลงอีกครั้ง และก็ได้ คุณวอลเตอร์ เจ โคห์เลอร์ ผู้เป็นน้องขึ้นมาบริหารบริษัท
ในยุคการนำของวอลเตอร์ ปี ค.ศ. 1911 บริษัทได้ผลิตอ่างอาบน้ำแบบสำเร็จรูปไร้รอยต่อไร้จุดเชื่อมและมีครบทุกฟังก์ชันในชิ้นเดียว
ในช่วงปี ค.ศ. 1925-1929 โคห์เลอร์ได้ผลิตสุขภัณฑ์ อ่างล้างมือ หัวฉีดน้ำทองเหลือง ฝักบัวทองเหลือง ซึ่งในช่วงนี้เองเป็นช่วงที่บริษัทได้ขยับขยายจากผู้ผลิตสินค้าประเภทเดียว มาเป็นผู้ผลิตสินค้าครบทุกประเภทในด้านการยกระดับคุณภาพชีวิต
ในช่วงสงครามโลกครั้งที่ 2 บริษัทได้มีส่วนช่วยในการผลิตท่อตอร์ปิโด และชิ้นส่วนอุปกรณ์ทหารอื่นๆ อีกด้วย
หลังจากนั้นบริษัทก็ไม่ได้หยุดแค่พัฒนาผลิตภัณฑ์ในส่วนของห้องน้ำ ห้องครัว แต่โคห์เลอร์ได้ขยับขยายไปยังธุรกิจอสังหาริมทรัพย์ รีสอร์ต สนามกอล์ฟ ไปจนถึงเครื่องผลิตไฟ
ส่วนประเทศไทย ในปี 2002 บริษัทโคห์เลอร์ ได้เข้ามาเทคโอเวอร์บริษัทกะรัตสุขภัณฑ์ซึ่งเป็นเจ้าของแบรนด์ KARAT และได้เปลี่ยนชื่อจาก บริษัทกะรัตสุขภัณฑ์ เป็น บริษัท โคห์เลอร์ (ประเทศไทย) จำกัด
รายได้ และ กำไร ของ บริษัทโคห์เลอร์ (ประเทศไทย) จำกัด
ปี 2014 รายได้รวม 3,720 ล้านบาท กำไรสุทธิ 243 ล้านบาท
ปี 2015 รายได้รวม 3,932 ล้านบาท กำไรสุทธิ 362 ล้านบาท
ปี 2016 รายได้รวม 4,000 ล้านบาท กำไรสุทธิ 385 ล้านบาท
ถึงแม้บริษัทโคห์เลอร์ที่อเมริกาจะมีอายุ 145 ปี และ มีการเปลี่ยนแปลงประธานบริษัทมาหลายครั้ง แต่สิ่งประดิษฐ์ต่างๆ ของคุณไมเคิล โคห์เลอร์ ผู้ก่อตั้ง ยังอยู่ได้จนถึงทุกวันนี้
เรื่องนี้เราได้เรียนรู้อะไร?
ถ้าเราสร้างผลิตภัณฑ์ที่จะช่วยยกระดับคุณภาพชีวิตคน โดยเฉพาะที่เกี่ยวข้องกับกิจวัตรประจำวันของมนุษย์ เมื่อมนุษย์ใช้จนเคยชินแล้ว มันก็จะเป็นธุรกิจชั้นยอดดีๆ นี่เอง
ถ้าให้ถามว่าใน 50 ปีข้างหน้า บริษัทเทคโนโลยีอย่าง Apple Google และ Facebook จะมีหน้าตาอย่างไร เราคงตอบได้ยาก
แต่ถ้าถามว่าส้วมในห้องน้ำของเราจะมีหน้าตาเป็นอย่างไร เราก็คงเดาได้ว่ามันจะไม่เปลี่ยนแปลงไปจากนี้มากนัก
และจุดนี้แหละคงเป็นจุดที่วัดกันว่าบริษัทไหนจะอยู่ได้นาน หรือ ไม่นาน
แล้วสินค้าของเราสามารถคาดเดาได้หรือไม่ว่าอีก 50 ปีจะมีหน้าตาเป็นอย่างไร?
สินค้าเราช่วยยกระดับคุณภาพชีวิตคน และ อยู่ในกิจวัตรประจำวันของมนุษย์หรือไม่?
ถ้าใช่ ก็คงอุ่นใจได้ว่า บริษัทของเราน่าจะอยู่ได้เป็นร้อยปีเหมือน KOHLER..
———————-
<ad> ลงทุนแมนอาจจะอยู่ได้อีกไม่กี่ปี รีบอ่านก่อนที่ลงทุนแมนจะหายไป อ่านบทความลงทุนแมนทั้งหมดในแอปพลิเคชั่นลงทุนแมน โหลดฟรี 
———————-
Reference
-
-
-www.dbd.go.th
-
[4412].